DOI: 10.14457/cu.the.2002.358
title: อุปสงค์สินเชื่อที่อยู่อาศัยของข้าราชการในโครงการ ธอส.-กบข เพื่อที่อยู่อาศัยข้าราชการสมาชิก กบข.

description: จากการที่รัฐบาลมีนโยบายสนับสนุนให้ประชาชนและ ข้าราชการมีที่อยู่อาศัยเป็นของตนเอง จึงได้ออกมาตรการหลายอย่างในปี พ.ศ. 2544 หนึ่งในมาตรการนั้นคือโครงการธอส.-กบข. เพื่อที่อยู่อาศัยข้าราชการ สมาชิก กบข. โดยต้องการให้เป็นส่วนช่วยฟื้นฟูธุรกิจอสังหาริมทรัพย์ การวิจัยครั้งนี้จึงมีวัตถุประสงค์เพื่อศึกษาโครงการ ธอส.-กบข. เพื่อที่อยู่อาศัยข้าราชการสมาชิก กบข. ซึ่งเป็นโครงการส่งเสริมให้ข้าราชการสมาชิก กบข. มีที่อยู่อาศัยเป็นของตนเอง และศึกษาอุปสงค์ด้านที่อยู่อาศัยของข้าราชการสมาชิก กบข. เพื่อใช้เป็นแนวทางในการจัดทำโครงการเงินกู้เพื่อที่อยู่อาศัยสำหรับข้า ราชการ และเป็นแนวทางในการพัฒนาเรื่องที่อยู่อาศัยในอนาคต วิธีการวิจัยใช้วิเคราะห์จากข้อมูลเอกสารของธนาคารอาคารสงเคราะห์ ในส่วนของลูกค้าสินเชื่อในโครงการ ธอส.-กบข.ฯ ระหว่างวันที่ 11 ธันวาคม 2544 ถึง วันที่ 31 ตุลาคม 2545 โดยมีจำนวนประชากรทั้งหมด 7,209 ราย ซึ่งในการวิจัยนี้ แบ่งการศึกษาเป็น 2 ส่วนคือ ส่วนแรก ศึกษาจากประชากรทั้งหมด ในเนื้อหาเกี่ยวกับวัตถุประสงค์การขอสินเชื่อ ประเภทที่อยู่อาศัย และทำเลที่อยู่อาศัย และส่วนที่สอง ศึกษาจากกลุ่มตัวอย่าง 378 ราย โดยคัดเลือกกลุ่มตัวอย่างตามวิธีของ Yaman ที่ความเชื่อมั่น 95% โดยศึกษาเกี่ยวกับลักษณะทั่วไปของกลุ่มตัวอย่าง อุปสงค์ที่อยู่อาศัย และสินเชื่อที่อยู่อาศัย ผลการวิจัยมีสาระสำคัญดังนี้คือ โครงการ ธอส.-กบข. เพื่อที่อยู่อาศัยข้าราชการสมาชิก กบข. สามารถช่วยให้ข้าราชการสมาชิก กบข. มีที่อยู่อาศัยเพิ่มขึ้น 37,748 คน คิดเป็น 20% ของข้าราชการที่ยังไม่มีที่อยู่อาศัยประมาณ 1.8 แสนคนจากผลการสำรวจของสำนักงานสถิติแห่งชาติในปี 2544 ซึ่งมีเงื่อนไขสินเชื่อเป็นปัจจัยสำคัญ ได้แก่ การกำหนดวงเงินให้กู้ 100% ที่เอื้ออำนวยให้ข้าราชการที่เป็นประชากรกลุ่มตัวอย่างส่วนใหญ่ 31.7% ซึ่งมีเงินเดือนระหว่าง 10,001-15,000 บาท มีอายุระหว่าง 41-50 ปี สามารถมีที่อยู่อาศัยได้ในระดับราคา 750,001-1,000,000 บาท มากที่สุด 23.3% และเป็นการขอสินเชื่อคนเดียวมากที่สุด 59.5% อุปสงค์ที่อยู่อาศัย จากการศึกษากลุ่มประชากรทั้งหมดและกลุ่มตัวอย่าง มีผลสรุปออกมาตรงกันในเรื่องทำเล และประเภทที่อยู่อาศัย พบว่า ทำเลที่อยู่อาศัยในกรุงเทพมหานครเป็นที่ต้องการมากที่สุด โดยเฉพาะทางตอนเหนือ รองลงมาเป็นนนทบุรี ปทุมธานี และสมุทรปราการ โดยมีที่อยู่อาศัยเป็นทาวน์เฮ้าส์มากที่สุด รองลงมาเป็นบ้านเดี่ยว ห้องชุด บ้านแฝด และตึกแถว ส่วนทำเลที่อยู่อาศัยแบ่งตามเขตการปกครองที่กลุ่มตัวอย่างต้องการมากที่สุด ใน 3 อันดับแรก ได้แก่ อำเภอบางเขน อำเภอบางบัวทอง และอำเภอบางกะปิ ประเภทที่อยู่อาศัยที่กลุ่มตัวอย่างต้องการมากที่สุดคือ ทาวน์เฮ้าส์ ราคา 750,001-1,000,000 บาท 19% รองลงมาเป็นบ้านเดี่ยว ราคา 1,000,001-1,500,000 บาท 7% โดยมีพื้นที่ใช้สอยที่ต้องการมากที่สุด ขนาด 91-120 ตารางเมตร 28.3% ส่วนความสามารถในการผ่อนชำระค่าที่อยู่อาศัยประเภทที่ต้องการมากที่สุดดัง กล่าว 34.1% ต้องการผ่อนชำระค่าที่อยู่อาศัยไม่เกิน 3,000 บาทต่อเดือน และ 31.5% ต้องการผ่อนชำระค่าที่อยู่อาศัยระหว่าง 3,001-5,000 บาทต่อเดือน เมื่อเปรียบเทียบกับเงินเดือนส่วนใหญ่ของข้าราชการกลุ่มตัวอย่างพบว่า เงินผ่อนชำระคิดเป็นสัดส่วนประมาณ 1 ใน 3 ของเงินเดือน ขณะที่กลุ่มตัวอย่าง 23% มีรายได้ครัวเรือนมากกว่า 30,000 บาทต่อเดือน ต้องการที่อยู่อาศัยประเภทบ้านเดี่ยวราคามากกว่า 1 ล้านบาทสรุปผลจากการศึกษาได้ว่า โครงการ ธอส.-กบข.ฯ สามารถช่วยให้ข้าราชการมีที่อยู่อาศัยเป็นของตนเอง โดยเฉพาะกลุ่มอายุ 41-50 ปี มีเงินเดือนระหว่าง 10,000-15,000 บาท เป็นกลุ่มที่มีอำนาจซื้อมากที่สุด และทำให้ทราบอุปสงค์ที่เกิดขึ้นจริง ซึ่งผลการวิจัยนี้น่าจะเป็นประโยชน์กับภาครัฐและเอกชน ในการพัฒนาเรื่องที่อยู่อาศัยให้สอดคล้องกับความต้องการของข้าราชการต่อไป